
המערערת מגישה ערעור זה לבית המשפט הנכבד כדלהלן:
סוג ההליך: ערעור שכנגד בע"א 2005/22.
הערכאה עליה מערערים: בית המשפט המחוזי מרכז, כב' השופט א. פורג.
סוג ההליך ומספר תיק עליו מוגש הערעור: ת.א. 10309-09-16. 
מועד מתן פסק הדין: 26.1.22 והחלטה המתקנת פסק הדין ביום 1.2.22 
מועד המצאת פסק הדין: פסק הדין הומצא 26.1.22 וההחלטה המתקנת פס"ד ב-1.2.22. 
המותב המוסמך לדון בערעור: הרכב שופטים לפי סעיף 37(א) לחוק בתי המשפט [נוסח משולב], תשמ"ד - 1984.
סכום האגרה:  3,061 ₪ (פריט 27 בתוספת לתקנות האגרות). כב' ביהמ"ש מתבקש להורות לגזברות לחייב את ההרשאה הקיימת על שמו של הח"מ (מספר רשיון 10134) בסכום האגרה (פרטי החשבון לחיוב: בנק דיסקונט, סניף 123, חשבון 1408994).
הליך נוסף:      ערעור המשיבות 1-2 שסומן כע"א 2005/22 והומצא למערערת בתאריך 23.3.22.
מועד אחרון להגשת ערעור שכנגד: 23.5.22
סכום הערובה: בהתאם לתקנה 135 לתקנות סדר הדין האזרחי, תשע"ט – 2018 תוספת שלישית פריט 2 סך של 20,000 ₪. כב' ביהמ"ש מתבקש להורות לגזברות לחייב את ההרשאה הקיימת על שמו של הח"מ (מספר רשיון 10134) בסכום הערובה (פרטי החשבון לחיוב: בנק דיסקונט, סניף 123, חשבון 1408994).
מסמכים מצורפים:  פסק הדין, מצורף ומסומן "1". 
                                 בקשה לתיקון פסק הדין וההחלטה בה, מסומנת "2". 

הסעד שהתבקש ולא ניתן
1. התבקש לא להשית אשם תורם על המערערת בגין האירוע.
2. התבקש לקבוע כי עקב התאונה נשלל לחלוטין כושר ההשתכרות של המערערת. 
3. התבקש לקבוע כי אלמלא התאונה שכרה הפוטנציאלי של המערערת היה מגיע לכדי כ- 6,000 ₪ לפחות.
4. התבקש לקבוע כי עקב התאונה תיזקק המערערת להגדיל את הוצאות הניידות שלה בסך 200,000 ₪,   
     לפי 600 ₪ לחודש. 
5. התבקש שלא לנכות תגמולי מל"ל רעיוניים. 

עיקרי ההחלטה עליה מערערת המערערת: 

1. הטלת אשם תורם בשעור 5% על המערערת. 

2. הערכת הגריעה מכושר ההשתכרות של המערערת ב-55% בלבד.

3. הערכת כושר השתכרותה הפוטנציאלי של המערערת ב-4,540 ₪ בלבד.

4. פסיקת הפיצוי בגין הוצאות ניידות מוגברות בסך 30,000 ₪ בלבד.

5. ניכוי רעיוני של תגמולי המל"ל.

להלן סיכום טענות המערערת

1. המערערת, ילידת 1.2.72, עבדה כמוכרת בגדים בחנות של המשיבה 1, אשר בוטחה בביטוח אחריות על ידי המשיבה 2.

2. בתאריך 18.3.15 בוצעו בחנות עבודות שיפוץ והנחת פרקט על ידי המשיב 3.

3. על מנת להמשיך במכירות הורה מנהל החנות (להלן: "המנהל") להוציא את הבגדים אל מחוץ לחנות על גבי מעמדים, בעוד שהקופה עצמה נשארה בחנות, מצב דברים שחייב כניסה של העובדים מאזור המכירה לחנות.

4. באחת מכניסותיה לחנות החליקה המערערת על לוח פרקט מנוסר, נפלה ונפגעה בידה כאשר ניסתה לבלום את נפילתה.

אשם תורם

5. כב' ביהמ"ש קמא קיבל את גירסת המשיב 3, לפיה טרם תחילת העבודות דרש שלא יכנסו אנשים לחנות במהלך העבודה (ע' 12 לפסה"ד), כי למרות זאת שירתו המערערת והמנהל את הלקוחות ונכנסו לחנות מידי פעם בפעם (ע' 13 לפסה"ד), וכי "רבני כמעביד התיר לתובעת להיכנס לחנות, והלכה למעשה, הסביר לה שכך תתנהל המכירה באותו יום, ובהקשר זה אני מקבל גרסתו של בוחבוט, שהצהיר והעיד כי הוא ביקש הן מרבני והן מהתובעת מספר פעמים שלא להיכנס לתוך שטח החנות בזמן ביצוע העבודה" (ע' 13 לפסה"ד). 

6. עוד קובע כב' ביהמ"ש קמא, כי אותו לוח פרקט עליו החליקה המערערת היה במקום בעת כניסתה לחנות, כי היא כנראה לא הבחינה בו, ובעת יציאתה מהחנות החליקה עליו (ע' 14 לפסה"ד).

7. כב' ביהמ"ש קמא קבע, כי על המשיבה 1 היה למנוע את כניסתה של המערערת לחנות בעת ביצוע העבודות, למצוא פתרון חלופי לגביית התשלום מהלקוחות, אשר לא יאלץ את המערערת להיכנס לחנות שוב ושוב (ע' 14 לפסה"ד), לדאוג לשיטת עבודה שלא תסכן את המערערת  (ע' 15 לפסה"ד) ולא להעדיף שיקולים כלכליים על פני בטיחותם של העובדים (שם).

8. יחד עם זאת, ולמרות שמדובר ביחסי עובד-מעביד, הטיל כב' ביהמ"ש קמא על המערערת אשם תורם בשעור 5%. כב' ביהמ"ש קמא קבע,  כי הגם שהמערערת לא היתה במצב בו יכולה היתה לסרב להנחיותיו של מנהלה, וברור שהיתה מחוייבת לציית להוראות המעביד ולתת שירות ללקוחות אשר חייב כניסה לחנות, "מצופה היה מהתובעת כי תשגיח יותר ותהא זהירה יותר" (ע' 17 לפסה"ד).

9. שגה כב' ביהמ"ש קמא בהשיתו על המערערת אשם תורם. הבסיס להטלת האשם – "כי תשגיח יותר ותהא זהירה יותר" – מגלם בחובו הנחה, שהמערערת לא השגיחה מספיק ולא היתה זהירה דיה, אך להנחה זו אין בסיס עובדתי. המערערת העידה כי היתה מודעת לפסולת שהצטברה על רצפת החנות, ונזהרה כמיטב יכולתה בעת כניסותיה שלא לדרוך על שאריות הפרקט והנסורת. עצם העובדה שלא הבחינה בלוח הפרקט כאשר נפגעה אינה מעידה על חוסר זהירות מצידה. לא הובאה כל ראיה ולא נקבע כל ממצא לפיו המערערת נחפזה בדרכה, או שלא נתנה דעתה לנעשה סביבה. נהפוך הוא – כב' ביהמ"ש מציין כי היתה חוסר עקביות בטענות המשיבות 1-2 כאילו המערערת נפלה מאחר שהלכה במהירות ובחפזון, ודוחה את הטענה (ע' 20, ש' 31-32).

בנסיבות אלה – הטלת אשם תורם, גם אם בשיעור מתון, כמוה כהטלת אחריות מוחלטת על העובד שלא להיפגע כתוצאה ממפגע שיצר המעביד.

10. יצויין, כי בגישה ראויה יותר נקט כב' ביהמ"ש קמא בדחותו את ההודעה לצ"ג ובכך שלא הטיל כל אחריות על המשיב 3, אשר בחר להמשיך בעבודתו למרות שהיה מודע לכניסת העובדים לחנות, ורק השתדל לנקות את סביבת עבודתו מידי פעם. ככל שמי מהשניים – המערערת  והמשיב 3 – תרם תרומה כלשהי לאירוע התאונה במובן המשפטי של "אשם" – "אשמה" של המערערת אינו עולה על "אשמו" של המשיב 3. למען הסר ספק, איננו סבורים כי היה מקום להטיל אשם על המשיב 3, וכי מבחינת האחריות המוסרית – זו מוטלת במלואה על המעביד, אשר העדיף שיקולים כלכליים על פני שיקולי בטיחות העובדים.

11. כאשר ביחסי עובד-מעביד עסקינן – הטלת אשם תורם שמורה למקרים קיצוניים. בע"א 435/85 מחמור נ. אטדג'י, פ"ד מ"א (4) 527 נקבע: " רק אם יצליח המעביד להראות שהעובד הפעיל שיקול דעת עצמאי, באופן שהוא יצר את הסיכון, וכתוצאה מהחלטתו החופשית, ולא פעל רק בדל"ת אמות הסיכון שיצר המעביד על ידי הפרת חובתו החוקית...רק אז ייחס בית המשפט אשם תורם לעובד"  (שם, בע' 528). הלכה זו ראוי היה ליישם בענייננו, כפי שנעשה, למשל, בת"א (ת"א) 32980-06-14 פילדס נ. קייטנת טומי (6.3.17), שם נפגע עובד במהלך עבודות שיפוצים במסעדה. למרות שהעובד עבר באזור העבודות ונאסר עליו במפורש להגיע לשם, הוטלה האחריות על המעביד במלואה, משהיפר את חובתו לספק לעובד סביבת עבודה בטוחה. 

הנכות הרפואית והתפקודית ופגיעתה בכושר ההשתכרות

12. התאונה הוכרה כתאונת עבודה ולמערערת נקבעה במסגרת המל"ל נכות בשעור 42%.

13. פרופ' שטיינברג, מומחה רפואי בתחום האורתופדי מטעם המערערת, העריך את נכותה בשעור 28%. המשיבים לא הגישו חוות דעת נגדית והסכימו לקביעתו.

14. בתחום הפסיכיאטרי, מומחים מטעם הצדדים העריכו את נכותה של המערערת ב-30% וב-15% בהתאמה, ואילו ד"ר נועה קרת, אשר מונתה כמומחית מטעם ביהמ"ש, העריכה את נכותה הנפשית ב-20% ולא נחקרה על חוות דעתה.

15. במצב זה, קבע כב' ביהמ"ש קמא כי נכותה הרפואית המשוקללת של המערערת הינה 42.4% (ע' 23 לפרוטוקול).

16. המערערת, שהיתה בת 43,  נפלטה בעקבות התאונה ממעגל העבודה. המערערת הינה חסרת השכלה, וכל נסיונה התעסוקתי התמצה בעבודה כמוכרת בחנויות בגדים. עבודה זו כרוכה בעבודת כפיים אינטנסיבית, בסידור סחורות, בקיפול בגדים לאורך כל שעות העבודה, בסידור חלון הראווה ובנקיון החנות, והפגיעה האורתופדית היא בידה השמאלית הדומיננטית, אשר בה היא מתקשה להשתמש. המערערת נזקקת לתרופות פסיכיאטריות ולקנאביס רפואי, ומצויה עד עצם היום הזה בטיפולים. 

לא בכדי, קבעה המחלקה לרפואה תעסוקתית כי המערערת אינה כשירה לשוב למעגל העבודה. כך גם קבעו מומחים רפואיים מטעם קרן הפנסיה של המערערת כי אין היא מתאימה לשינוי תעסוקתי ואף ועדות המל"ל הפעילו לגביה את תקנה 15 והגדילו את נכותה.


17. כב' ביהמ"ש קמא קבע כי אכן, המערערת סובלת מהגבלה ניכרת בתפקודים ידניים עקב הפגיעה בידה השמאלית והתפתחות CRPS, מהפרעה בינונית בכלל תפקודיה עקב הפגיעה הנפשית (ע' 27 לפסה"ד) וכי אין זה סביר שתוכל לחזור לעבודתה כמוכרת בגדים (ע' 28 לפסה"ד).

18. כב' ביהמ"ש קמא אף קבע, כי למערערת אין תעודת בגרות "וסביר שלא יהיה לה קל לעשות הסבה מקצועית, בהתחשב במצבה, בגילה ובמכלול נתוניה" (ע' 28 לפסה"ד).

19. ולמרות זאת, קבע כב' ביהמ"ש קמא כי לפי התרשמותו – המערערת לא מיצתה את האפשרות לשיקום, ולא נעשה מצידה כל ניסיון לחפש עבודה אחרת ועל כן העריך את הגריעה מכושר השתכרותה ב- 55% (ע' 28 לפסה"ד).

20. נראה, כי הערכתו של כב' ביהמ"ש קמא אינה תואמת את ממצאיו, ולא את ממצאי המחלקה לרפואה תעסוקתית והגורמים האחרים שדנו באפשרויות השיקום של המערערת, ובכל מקרה,  לא היה מקום להנחה, כי המערערת היפרה את חובתה להקטין את נזקיה.

21. המערערת לא תוכל לעבוד בעבודות משרדיות, כפקידה, בהעדר השכלה. היא לא תוכל לעבוד בעבודות כפיים, בשל הפגיעה בידה הדומיננטית, ולא תוכל לעבוד בעבודה עם קהל, בשל פגיעתה הנפשית. הערכת הגריעה מכושר השתכרותה ב-55% בלבד, מקפחת את המערערת במידה המצדיקה התערבותו של בית משפט נכבד זה.

22. אין הצדקה שלא להכיר באובדן מלא של כושר ההשתכרות על בסיס התרשמות כללית, ואין להסס בפסיקת פיצוי התואם את הפגיעה האמיתית בכושר השתכרותו של הנפגע, גם כאשר נכותו הרפואית אינה 100%. על בית המשפט להעריך בזהירות איזה סוג של עבודות יוכל הנפגע לבצע במומו, ולא למהר להגיע למסקנה, שהנפגע היפר את חובתו להקטין את נזקיו.

1. בת.א. (מחוזי י-ם) 2210/00 משריקי נ. הדר (נבו – 19.5.05) היה התובע בן 32 במועד התאונה, בוגר 9 שנות לימוד, עבד כנהג מיכלית דלק ולא שב לעבודתו לאחר התאונה. נכותו הרפואית נקבעה בשעור של 23.5%, אך על רקע הנסיבות האמורות העריך ביהמ"ש את הפגיעה בכושר השתכרותו ב-70%.

2. בת.א. (מחוזי ב"ש) 3087/97 אלקאיד נ. סהר (נבו – 22.10.03) היתה התובעת בת 20 במועד התאונה, ונקבעה לה נכות רפואית בשעור של 28.75%. ביהמ"ש התחשב בהשלכות האמיתיות של הפגיעה על כושר תפקודה, וקבע כי כושר השתכרותה אבד במלואו ! (100%). 

3. בת.א. (שלום ת"א) 20427/06 א.ר.ק. נ. הפול (נבו – 2.3.05) לא היסס ביהמ"ש לפסוק לתובעת פיצוי בסך של כ- 920,000 ש"ח עבור הפגיעה בכושר השתכרותה, למרות שנכותה הרפואית היתה 10% בלבד, וזאת על סמך הערכת הפגיעה הקונקרטית בכושר השתכרותה. ביהמ"ש אף מעיר כדלקמן: "לא למותר להזכיר גם את העקרון הידוע כי המזיק, ובענייננו - המבטח, מקבל את הניזוק כמות שהוא. לעתים מתמזל מזלו... והנפגע הוא אדם בעל רמת השתכרות נמוכה, שנפגע פגיעה תפקודית קלה יחסית, ולעתים נתקל הנתבע בנפגע שנזקו הכספי גדול יחסית, עקב נסיבות אינדיבידואלית כאמור, חרף היותה של הפגימה הרפואית קלה - יחסית. אין להתפתות לתת-הערכה כספית של תביעה, על יסוד מוסכמות סטנדרטיות, במקום שבו מורות הראיות על נזק החורג ממוסכמות נוחות אלה..." (שם, בע' 2-3). 

4. בת.א. (מחוזי ב"ש) 7008/06 אלבז נ. סופריור כבלים בע"מ (נבו – 18.1.09) היה התובע בן 48 במועד התאונה, נכותו הרפואית הוערכה בשעור של 45% ואילו נכותו התפקודית הוערכה בשעור של 80%, וכדברי ביהמ"ש - "המקרים שבהם נוהג בית המשפט להשתמש בשעור הנכות הרפואית, כמודד להפסד כושר ההשתכרות, הינה מקרים שבהם הנכות הרפואית משקפת גם את מידת הפגיעה בכושר התפקוד של התובע (ראה סימה גירוגסיאן נ. סייף רמזי ואח' פד"י נב(3) 792 בע' 799-798). במקרה הנדון, בו מדובר בעובד כפיים שנפגע, שהוא חסר השכלה פורמלית, ואינו יכול עוד לשוב לעבודתו הקודמת, ברור שכושר השתכרות התובע נפגע בשעור ניכר מעבר לנכותו הרפואית. העובדה הינה שגם מחלקת השיקום במל"ל לא הצליחה למצוא לתובע עבודה מעבר לעבודה זמנית בתעסוקה נתמכת. הכנסתו של התובע בעבודה זו הינה שולית בהשוואה להכנסתו אצל הנתבעת. גם גילו הנוכחי של התובע כבן 53, אינו מקל על מציאת עבודה מתאימה. בנסיבות יוצאות דופן אלה הנני מעמיד נכותו התפקודית של התובע על שעור של 80%". 

על פס"ד זה הוגש ערעור (ע.א. 1815/09 סופריור כבלים בע"מ נ. אלבז), אך כב' ביהמ"ש לא מצא      לנכון להתערב בקביעות שנפסקו, ובין היתר בקביעה לעניין שעור הנכות התפקודית. 

השכר הפוטנציאלי

23. המערערת עבדה לפני התאונה במשרה חלקית, משום שאת מרבית זמנה הקדישה לגידול ילדיה. בתה הצעירה היתה במועד התאונה בת 13. המערערת השתכרה בעבודתה החלקית כ-4,100 ₪ לחודש בלבד, ועקב הסכום הנמוך זכתה למענק עבודה (מס הכנסה שלילי) של כ-500 ₪ לחודש.

24. כב' ביהמ"ש קמא קבע, כי בסיס  השכר לצורך חישוב הפיצויים יהיה 4,540 ₪ (ע' 29 לפסה"ד), כלומר – בהתאם לשכרה עובר לתאונה, ומבלי לתת כל משקל לאפשרויותיה של המערערת להגדיל את שכרה כשבתה הצעירה תגדל (ע' 30 לפסה"ד).

25. בכך, נראה כי כב' ביהמ"ש קמא קיפח את המערערת, וראוי היה להעריך את כושר השתכרותה הפוטנציאלי ב-6,000 ₪ לחודש לפחות.

ניידות

26. למערערת אין רשיון נהיגה, ועד לתאונה התניידה באוטובוסים. מאז פגיעתה נבצר ממנה הדבר, שכן בהעדר מקום ישיבה מובטח – אין ביכולתה להיאחז באמצעות ידה הפגועה על מנת לשמור על שיווי המשקל, ועל כן היא נזקקת להסעות על ידי בני משפחתה, וכשאלו אינם פנויים להסיעה – היא משתמשת במוניות.

27. כב' ביהמ"ש קמא קבע כי אכן, הפגיעה בידה השמאלית מקשה על המערערת בנסיעה באוטובוס "אך אין הדבר אומר שאינה יכולה לנסוע באוטובוס כלל" (ע' 32 לפסה"ד), ופסק לה פיצוי בסך 30,000 ₪, לעבר ולעתיד, כולל פיצוי עבור נסיעות לטיפולים (ע' 33). 

28. ראשית, העירוב בין הוצאות נסיעה לטיפולים לבין הוצאות ניידות מוגברות (לאו דווקא לטיפולים) – שגוי משפטית. אלו שני ראשי נזק נפרדים, ואין להתייחס אליהם כמקשה אחת.

29. שנית, הקביעה שהמערערת מתקשה בשימוש באוטובוסים, ולצידה הפחתת הפיצוי משום ש"אין הדבר אומר שאינה יכולה לנסוע באוטובוס כלל" – אינה ראויה. אכן, אם במקרה יהיה למערערת מקום ישיבה באוטובוס – היא בהחלט תוכל ליסוע בו. ואולם, מי לכפה יתקע שזה אכן יהיה המצב? איזו הצדקה יש להטיל על המערערת דווקא את מחיר ההימור – האם יהיה לה מקום ישיבה או לא? 

30. המערערת היתה בת 43 במועד התאונה. התקופה עבורה נפסק הפיצוי בגין הוצאות ניידות מוגברות (עבר ועתיד, עד תום תוחלת חייה) הינה 42.5 שנים. הסכום של 30,000 ₪, גם אם נתעלם מכך שהוא כולל הוצאות נסיעה לטיפולים, מבטא פיצוי בסך 59 ₪ לחודש.


ניכויי מל"ל

31. למערערת נקבעו במל"ל 42% והמערערות 1-2 הציגו שתי חוות דעת אקטואריות: האחת מבוססת על הנכות שנקבעה במל"ל, אך כוללת גם היוון של קצבאות נכות, והשניה מבוססת על 54%, בטענה שהיה על המערערת לפנות בתביעה להחמרה, בעקבות קביעתה של ד"ר קרת, המומחית בתחום הפסיכיאטרי, אשר העריכה את נכותה ב-20%, בעוד שהמל"ל קבע לה נכות פסיכיאטרית בשעור 10% בלבד.

32. המערערת הסכימה לניכוי תגמולי המל"ל על פי חוות הדעת הראשונה,  בניכוי המענק בו תזכה, אם בהגיעה לגיל זקנה תבחר בקבלת קצבת זקנה.

33. אשר לטענה בענין הקטנת הנזק יצויין, כי המערערת פעלה בתביעתה בתום לב, הציגה בפני המל"ל את חוות דעתו של ד"ר ומוש, אשר העריך את נכותה ב-30%, אך המל"ל קבע לה נכות בשעור 10% בלבד. לא היתה כל הצדקה לדרוש מהמערערת, במצב זה, לפנות בתביעת החמרה למל"ל, רק משום שמומחה מטעם ביהמ"ש העריך את נכותה במידה מעט שונה. אין זה ראוי להפוך את שיטת "הניכוי הרעיוני" לכלי שישמש רק את המזיק: היה והנכות שיקבע המומחה תהיה גבוהה ולו במעט מזו שנקבעה במל"ל – ידרש הניזוק לחדש את הליכי התביעה. אך כאשר הנכות שיקבע המומחה תהיה נמוכה יותר – המזיק עדיין ייהנה מניכוי התגמולים על פי קביעת המל"ל.

את המוסד של "ניכוי רעיוני" ראוי לשמור, איפוא, להתנהגות חסרת תום לב מצד הניזוק, ולא כמכשיר פיננסי שיועיל תמיד למזיק.

34. למרות זאת, טעה כב' ביהמ"ש קמא בקובעו, כי המערערת היפרה את חובתה להקטנת נזקיה וערך "ניכוי רעיוני" (ע' 44-45 לפסה"ד) כאילו נקבעו למערערת 54% נכות, ובכך, לעניות דעתנו, הרחיב יתר על המידה את היקף החובה המוטלת על הניזוק כלפי המזיק, בכל הכרוך במימוש זכויותיו במ.ל.ל ובקיום חובתו להקטנת נזקיו.

